Fecko, Martin, poslanec NR SR (2015-10-01):
Ďakujem pekne, pani predsedajúca. Pán navrhovateľ, pán spravodajca, kolegyne, kolegovia, vážení hostia, niekoľko slov aj z mojich úst k tomuto pozmeňujúcemu návrhu kolegu Hlinu. Ja ho vítam. Ja osobne ho vítam a chcel by som ešte trošku rozšíriť z konkrétneho znenia, že nie iba reklamné stavby, ale aj skládky materiálov. Skládky materiálov, ktoré, žiaľ, v mnohých prípadoch vidíme popri našich cestách, kde proste kadečo sa dáva. Takže ja hovorím, že áno, dobre. A to, čo pán kolega povedal v závere, že ideme tam zakazovať aj reklamné stavby, ktoré bránia v akomkoľvek rozsahu a akýmkoľvek spôsobom vo výhľade na národnú kultúrnu pamiatku alebo národný park, takže to už je taký vyšší level, by som povedal, toho zákazu tých bilbordov, lebo keď začneme ísť po diaľnici popod Tatry, tak neviem si predstaviť, že akýmkoľvek spôsobom a v akomkoľvek rozsahu aby som nevidel Vysoké Tatry, je teda veľký problém v súčasnosti. Takže ja by som sa chcel opýtať, že ako si pán navrhovateľ predstavuje konkrétnu, by som povedal, že realizáciu tohto, kto by to mal kontrolovať, akým spôsobom je tam nejaký sankčný postih, čo by za to malo byť. A myslím si, že je to jeden z počinov urobiť v tej našej demokracii nie iba cez biznis, ale cez ten udržateľný rozvoj do budúcna tiež aspoň taký minikrôčik. Pán navrhovateľ hovoril, že jeho dcéra chodí do Petržalky na školu, že on tam bude mať problém s tou dopravou. Ja hovorím, pán kolega, že my sme zodpovední momentálne za 5,4 mil. národa slovenského, ktorý žije na tejto zemi. To znamená, tak ako vaša dcéra, moja dcéra, kolegov dcéra, všetkých dcéra, všetkých, my, nemusia to byť iba dcéry, musia to byť aj všetci, to znamená, pokiaľ by to malo ohrozovať našich občanov aj občanov, teda všetkých, ktorí to využívajú, tak malo by to, myslím, že zarezonovať v každom svedomí, a tieto bilbordy, resp. iné zariadenia, ktoré takto, by som povedal, znehodnocujú bezpečnosť našich cestných komunikácií, tak myslím si, že mali by si povedať, že áno, je to správny, správna novela zákona, a myslím si, že naprieč politickým spektrom by sme sa mali k tomu jednoznačne vo svojom svedomí vyhradiť a povedať, čo tu chceme mať. Či stále nejaké havárie a stále ten biznis bude prevažovať ostatné, alebo si povieme, že stačilo, a ukážme aj tú inú cestu, ktorú tu máme. Musím povedať, že keď som sa dozvedel, že udržateľný rozvoj v rámci Európskej únie, ktorý zadefinovala pani Gro Harlem Brundtlandová, je taký rozvoj, v každej oblasti je taký rozvoj, ktorý zabezpečuje súčasné potreby generácií bez toho, aby ponižoval možnosti uspokojovania potrieb ďalších generácií. Keď to Európska únia berie tak, že pokiaľ nie je dotknutý ekonomický zámer alebo ekonomické rozvitie územia, tak hovorím, že, vážení, to nie je udržateľný, to je neudržateľný rozvoj potom, a ja s tým nemôžem súhlasiť. Tak dúfam, že keď budeme mať takýto pohľad na ten udržateľný rozvoj aj v doprave, aj v životnom prostredí, aj v ďalšom, tak myslím si, že nebudeme sa musieť hanbiť pred našimi deťmi a vnúčatami, čo sme im tu zanechali, keď sme raz mohli rozhodovať o tejto krajine, a mohli sme im niečo pripraviť do budúcnosti. Ďakujem veľmi pekne za tento návrh, pán kolega, ja sa zaňho teda prihováram. Budem tiež za a končím tak ako zvyčajne, naši predkovia nám odkazujú to, aby sme žili tak, aby bolo aj chleba, aj neba. Ďakujem pekne.